Ɨɨn vuelta nujuiin ɨɨn se tuʼa vaʼa tnuʼu n‑chidotnuni Moisés meʼñu ñayiu xyuku nuu dakuaʼa Jesús ñayiu xa kototnuni‑s‑ia.
N‑xijan tnuʼu‑s‑ia:
—Maestru,
¿nax kada‑da xa kundito‑da nɨkava nɨkuita?
Te n‑xijan tnuʼu ñaʼa Jesús:
—¿Nax kaʼu‑n?
¿Nax xyodotnuni nuu libru Moisés xa kada‑n?
Te xiaʼan‑s:
—Duʼa yodotnuni:
“Io xa juemani koio‑n Ianyuux,
Ia kuu Xtoʼo‑n,
xiʼin nde yɨkɨ nde tuchi‑n.
Ná mani juini‑n mee‑n,
daa juemani ñanitnaʼa‑n.”
Te xiaʼan‑ia nuu‑s:
—Vaʼa n‑jaʼan‑n.
Kada xijan te kundito‑n nɨkava nɨkuita.
N‑juini‑s xa kani ini Jesús xa ña tuu na kuechi kida‑s,
xijan kuu xa xiaʼan‑s:
—¿Ko jundu kuu ñanitnaʼa‑da?
Xiaʼan Jesús:
—N‑kee ɨɨn seyɨɨ Jerusalén xa juaʼan‑s Jericó.
N‑ka xadɨ ñaʼa ñaduʼu ichi juaʼan‑s,
te n‑ka duʼu ñaʼa‑s.
N‑ka tava‑s daʼma‑s.
N‑ka janñaʼa‑s,
te n‑ka dandoo ñaʼa‑s.
Katuu‑s ichi te junee‑s.
Ijan dada n‑kendita ɨɨn dutu nuu katuu‑s.
N‑xini‑s xa katuu se ijan,
te n‑xiko nduu‑s ɨnka xio yuʼu ichi.
N‑kuyatni ɨɨn se kuu levita nuu katuu se n‑tnukueʼe jan.
N‑xini ñaʼa‑s,
te n‑xiko nduu‑s ɨnka xio yuʼu ichi.
Dɨuni n‑kendita ɨɨn se Samaria.
N‑xini‑s se n‑tnukueʼe jan,
te n‑kundaʼu ini ñaʼa‑s.
N‑xetuʼa‑s‑sɨ,
te n‑xodo‑s aciti xiʼin vinu nuu n‑tnukueʼe‑s.
N‑duku‑s nuu n‑tnukueʼe‑s,
te n‑dakaa ñaʼa‑s yata kɨtɨ‑s.
Ndeka ñaʼa‑s juaʼan mesón.
Ijan n‑ñunuu ñaʼa‑s.
Kɨu kuu uu n‑tava‑s uu denario,
te n‑chiyaʼu‑s se ndee mesón jan,
te xiaʼan‑s nuu‑sɨ:
“Junuu‑n‑sɨ te nux nadaa ka na njuʼun‑n,
te kɨu na kuiko‑da nataxi‑da tvini‑n”,
kuu‑s,
xiaʼan‑s.
¿Nax kachi‑n?
¿Ndeda ndruni‑s n‑kida na io xa kada‑ro ñanitnaʼa‑ro?
—kuu Jesús,
xiaʼan‑ia.
Te xiaʼan‑s nuu‑ia:
—Se n‑kundaʼu ini se ijan.
Te xiaʼan ntuku Jesús:
—Nani n‑kida se ijan,
dani juan kada‑n.